Setmana del Llibre Escolar a l’Eliana
03 de abril de 2019

Passió per la lectura amb jocs, tallers didàctics, encontres amb autors, fira de llibres i música al carrer

El Dia del Llibre Infantil i Juvenil, que se celebra arreu del món el dia 2 d’abril, és una motivació a l’Eliana per a fer tota una setmana, de dijous a dijous, amb activitats vinculades amb la literatura per als jóvens. És la Setmana del Llibre escolar.

Els actes comencen dijous 4 amb el contacontes Jordi Garcia Vilar a la Biblioteca, acompanyat del gosset Gorki. Diumenge 7, de matí,  les llibreries de l’Eliana muntaran estands  a la plaça del País Valencià per a apropar la literatura a tot el públic. Dos escriptores firmaran llibres: Aurora Ruà El camino a tu casa, i Carolina Mir Viajando con nanos. També hi haurà tallers didàctics al voltant de la ciència-ficció, animació, contacontes i un espectacle musical, a les 12:45h,  per a tancar la jornada cantant i ballant.

A partir del dia 8 i durant tota la setmana fins divendres 12, les Visitacontes sorprendran l’alumnat d’infantil i primer cicle de primària als respectius centres escolars, amb tallers organitzats pel Cicle Superior d’Educació infantil de l’IES l’Eliana i les actuacions de Laia Serna, tot al voltant de La història interminable.  A més els infants també tindran ocasió d’eixir de l’escola i visitar la Biblioteca Municipal.

Dimarts 9 hi ha “L’aventura de la literatura”, l’habitual fira dirigida als alumnes de 2n i 3r cicle de primària. Tres hores amb moltes activitats que inclouran l’Auditori, el Centre Sociocultural,  la plaça d’Europa i el passeig. Hi haurà entrega de premis, intercanvi de llibres, i l’elaboració del mural Del meu cole al meu poble, amb la col·laboració d’APLAE.  Cal destacar també, com a novetat, que els estudiants de 6é participaran en un encontre amb autors de literatura juvenil. Els escriptors convidats són: Alfredo Álamo, Anabel Botella y Amelia Díaz Benlliure.

Dijous 11 els alumnes del Rivas Luna trauran els instruments al carrer i faran un concert per a celebrar el Dia de la Música Escolar dins del projecte Musiqueando.  Serà a les 10 del matí a la plaça del País Valencià. Excel·lent manera de començar el dia i de tancar els actes públics d’esta Setmana del Llibre Escolar.